กองฟิวเจอร์ฯเพิ่มทุน
1,500ล้านภายในไตรมาส2-3นี้ เดินหน้ายืดอายุกองทุนเป็น30ปี
29 มี.ค. 2555

1,500ล้านภายในไตรมาส2-3นี้ เดินหน้ายืดอายุกองทุนเป็น30ปี
FUTUREPF เร่งเพิ่มทุน 1,500 ล้านบาท ภายในไตรมาส 23 นี้ ก่อนถูกบอนไซ พร้อมขยายอายุกองทุนเป็น 30 ปี คาดรายได้ทั้งปีเติบโต 20% 
นายรณยุทธ์ สิริโชติกุล รองกรรมการผู้จัดการ สายการเงิน บริษัท รังสิตพลาซ่า และในฐานะกรรมการบริหารกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) กล่าวว่า มีแผนที่จะเพิ่มทุนอีก 1,500 ล้านบาท จากปัจจุบันที่มีมูลค่าสินทรัพย์สุทธิ (เอ็นเอวี) 5,151 ล้านบาท โดยนำไปลงทุนในสิทธิการเช่าพื้นที่ในห้างสรรพสินค้าฟิวเจอร์พาร์ค รังสิต อีกประมาณ 3,000 ตารางเมตร ซึ่งคาดว่าจะสามารถเรียกประชุมผู้ถือหน่วยเพื่อขออนุมัติภายในไตรมาส 2-3 นี้
นอกจากนี้ กองทุนยังขยายระยะเวลาสิทธิการเช่าอสังหาริมทรัพย์ออกไปอีก 15 ปี ทำให้อายุกองทุนขยายออกไปเป็น 30 ปี
“ส่วนหนึ่งที่ทำให้ต้องเพิ่มทุน คือ หากกฎเกณฑ์กองทรัสต์เพื่อการลงทุนในอสังหาริมทรัพย์ (REIT) มีผลบังคับใช้ จะไม่สามารถเพิ่มทุนกองทุนอสังหาริมทรัพย์ได้อีก และการขยายอายุกองทุนจะช่วยเพิ่มมูลค่าให้กับกองทุน” นายรณยุทธ์ กล่าว
สำหรับผลการดำเนินงานกองทุนปี 2555 นายรณยุทธ์คาดว่าจะมีรายได้เพิ่มขึ้นมากกว่า 20% จากปีก่อน ที่เท่ากับ 680 ล้านบาท ขณะที่อัตราค่าเช่าจะเพิ่มขึ้นเฉลี่ย 3.5-4% จำนวนลูกค้าเพิ่มขึ้น 3% จากปีก่อนที่มีผู้ใช้บริการ 1.51 แสนคนต่อวัน อัตราการใช้พื้นที่ให้เช่าของศูนย์การค้าจะรักษาให้อยู่ในระดับ 97-98% และคาดว่าในอนาคตจะสามารถรักษาอัตราจ่ายปันผลไว้ในระดับ 10% 
“ในไตรมาส 1 ปีนี้จะมีรายได้ที่มาก กว่าช่วงเดียวกันของปีก่อน เนื่องจากบริษัทจะรับรู้รายได้จากการเคลมประกันที่เกิดจากความเสียหายจากเหตุการณ์น้ำท่วม 45.9 ล้านบาท หรือคิดเป็นการจ่ายปันผลให้กับผู้ถือหน่วยมากขึ้นอีก 0.10 บาท” นายรณยุทธ์ กล่าว
ด้านนายวิน อุดมรัชตวนิชย์ หัวหน้าเจ้าหน้าที่บริหารการลงทุน บริษัทหลัก ทรัพย์จัดการกองทุนรวม (บลจ.) วรรณ กล่าวว่า การลงทุนในกองทุนรวมที่ลงทุนกองทุนอสังหาริมทรัพย์ เช่น กองทุนเปิด วรรณ พร็อพเพอร์ตี้ พลัส ฟันด์ หรือกองทุนเปิด วรรณ พร็อพเพอร์ตี้ สิงคโปร์ สามารถช่วยลดความเสี่ยงได้ เนื่องจากนักลงทุนจะได้รับผลตอบแทนที่สม่ำเสมอ
“ทั้งสองกองทุนนี้มีเป้าหมายที่จะให้ผลตอบแทนปีละประมาณ 7% และขายคืนหน่วยลงทุนอัตโนมัติปีละไม่เกิน 4 ครั้ง” นายวิน กล่าว